Þingræður haldnar á Alþingi Íslendinga



Eftirfarandi bréf hefur borist, dags. 27. apríl 1988: "Það tilkynnist hér með að ég verð fjarverandi vegna veikinda frá og með deginum í dag í nokkra daga og mun Níels Árni Lund, 1. varamaður á lista framsóknarmanna í Reykjaneskjördæmi, taka sæti mitt á Alþingi á meðan. Steingrímur Hermannsson." Þar sem Níels Árni Lund hefur áður átt sæti á Alþingi á þessu kjörtímabili þarf kjörbréf hans ekki rannsóknar við og er hann boðinn velkominn til starfa á Alþingi.



Herra forseti. Ég tel mikla þörf á að sem fyrst verði endurskoðuð í heild húsnæðislöggjöfin, ekki síst ákvæðin um félagslega íbúðakerfið. Fyrri ríkisstjórn lofaði slíkri endurskoðun, en sveik það fyrirheit. Núverandi ríkisstjórn hefur litlu sem engu þokað til betri vegar í húsnæðismálum. Vonir eru bundnar við nýjar leiðir í félagslegu íbúðakerfi, bæði kaupleigu- og búseturéttaríbúðir. Fyrirliggjandi frv. um kaupleiguíbúðir er hins vegar meingallað og hætt við því að þær vonir sem vaktar hafa verið um þetta mál, m.a. hjá sveitarfélögum víða um land, eigi eftir að reynast haldlitlar. Í stað handahófsbreytinga á húsnæðislöggjöfinni er spurt um heildstæðar lausnir og ekki síður um fjármagn til að hrinda þeim í framkvæmd. Að slíkum lausnum þurfa Alþingi og ríkisstjórn að vinna. Herra forseti. Ég vil ekki leggjast gegn þeirri hugmynd um kaupleiguíbúðir sem býr að baki þessu frv., en þar sem brtt. frá Steingrími J. Sigfússyni á þskj. 884 hafa ekki hlotið stuðning meiri hl. félmn. sit ég hjá við atkvæðagreiðslu um þessa grein.



Hæstv. forseti. Borgarafl. hefur flutt heildstæðar tillögur um Húsnæðisstofnun ríkisins og húsbanka. Í þessum tillögum er gripið á öllu vandamálinu í heild, en þær tillögur sem hér hafa verið fluttar eru aðeins smáplástrar. Ég vil ekki leggja stein í götu þessa frv. og greiði því ekki atkvæði.



Herra forseti. Eins og fram hefur komið leggur Kvennalistinn ríka áherslu á eflingu hins félagslega íbúðalánakerfis. Það markmið þyrfti að nást fram með þeirri endurskoðun sem boðuð hefur verið og stefnt er að að ljúki á þessu ári. Flaustursleg afgreiðsla á einum þætti þessa máls, þ.e. kaupleigukerfinu, sem hér liggur fyrir, er ekki líkleg til árangurs. Því lagði Kvennalistinn til að málinu yrði vísað til ríkisstjórnarinnar með það í huga að mörkuð yrði framtíðarstefna um kaupleiguíbúðir í tengslum við heildarendurskoðun húsnæðislánakerfisins. Að þeirri tillögu felldri sitja þingkonur Kvennalistans hjá við afgreiðslu þessa máls. Ég greiði ekki atkvæði.



Hæstv. forseti. Ég tel það ábyrgðarverk að fella það frv. sem hér er með því að greiða atkvæði gegn því. Við vitum öll að það sem vantar strax, ekki einhvern tíma í framtíðinni, eru leiguíbúðir ódýrari en hinn frjálsi markaður getur boðið upp á vegna þess að það ríkir neyðarástand á leiguíbúðamarkaðnum, bæði hvað verð á húsaleigu snertir og eins er skortur á leiguíbúðum. Borgarafl. vill þess vegna alls ekki greiða atkvæði á móti. Hann vill móralskt styðja frv. með því að sitja hjá.



Herra forseti. Sú brtt. sem hér eru greidd atkvæði um er eins og lesa má af þskj. um það að heimilt verði að hækka hlutfall lána til félagslegra kaupleiguíbúða úr Byggingarsjóði verkamanna í allt að 95% þegar í hlut eiga sveitarfélög með svo veikan fjárhag að þeim sé ókleift að hafa forgöngu um byggingu kaupleiguíbúða án slíkrar sérstakrar aðstoðar. Ég vona að hv. alþm. hafi allir gert sér grein fyrir því hvaða tillaga var hér flutt. Því miður hafa hér heyrst mörg nei. Þau nei munu verða sveitarstjórnarmönnum og öðrum þeim sem horft hafa vonaraugum til þessa kaupleigukerfis mikil vonbrigði. Ég óttast að það nái ekki tilgangi sínum ef ekki fást fram lagfæringar af því tagi sem flutt er brtt. um og segi já.